**Miraj**

*Adrian Erbiceanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Atuncea, când te aşteptam la poartă,

Ca într-un vis, cu sufletul la gură,

Zadarnic încercam clipita moartă,

Debalansată, să mi-o fac măsură.

Un foc erai, dezlănţuit de soartă,

Zăgăzuind o inimă-n arsură,

Atuncea, când te aşteptam la poartă,

Ca într-un vis, cu sufletul la gură.

Miraj pierdut pe-o insulă deşartă,

Alienat de-atâta-ncordătură,

Eu, treaz, visam lumina să ne-mpartă

Şi să ne reunească în natură.

Atuncea, când te aşteptam la poartă.

(Din vol. "Confesiuni pentru două generații")